Voz de Barro. Noticias: A DEPUTACIÓN DE PONTEVEDRA ABRE O PRAZO DE INSCRICIÓNS NO PROGRAMA “CONECTADAS” DE IGUALDADE
A iniciativa ten como obxectivos mellorar a formación básica das mulleres, contribuír á súa empregabilidade ou superar os malestares derivados da desigualdade de xénero
A Deputación de Pontevedra vén de abrir o prazo de inscricións no programa de Igualdade “Conectadas 2017” despois de que este martes se publicase o extracto da convocatoria no Boletín Oficial da Provincia de Pontevedra. As asociacións, federacións e fundacións sen ánimo de lucro que teñan como obxectivo e ámbito de actuación a promoción das mulleres, que apoien o seu desenvolvemento e empoderamento, ao igual que o seu tecido asociativo e a paulatina consecución do obxectivo da igualdade entre mulleres e homes, poderán presentar as súas solicitudes ata o vindeiro 9 de marzo no rexistro da Deputación (e demais lugares contemplados nas bases) enchendo un formulario que poden atopar no apartado de “Conectadas” da páxina web www.depo.es.
Cada unha das asociacións pode solicitar unha única acción formativa ao abeiro desta iniciativa cuxas actividades están abertas a toda a poboación, pero con preferencia para as mulleres xa que unicamente se reserva o 25% das prazas para homes, agás nos obradoiros do bloque “Súmate ao cambio”, no que a participación pode ser mixta ao 50%. Os cursos, cunha duración de 35 horas (5 delas para un módulo de sensibilización na Igualdade de oportunidades) e un prezo non superior aos 6 euros para as persoas participantes, deberán reunir 15 prazas e, como máximo, entre 20 e 25.